Maqedoni: Komiteti i Helsinkit shpreh shqetësimin për gjendjen e të drejtave të njeriut - 2005-01-22
Organizata paralajmëron se Maqedonia rrezikon të shndërrohet në një vend ku nuk respektohen liritë dhe të drejtat themelore të njeriut
Gjatë vitit të kaluar në Maqedoni nuk kanë ekzistuar kushte për praktikimin dhe mbrojtjen e të drejtave themelore dhe lirive të njeriut në nivelin e shteteve demokratike evropiane, ndërsa shteti në shumë raste edhe vetë i ka shkelur dhe rrezikuar të drejtat e qytetarëve të vet. Ky vlerësim është dhënë në një raport të Komitetit të Helsinkit për të Drejtat dhe Liritë e Njeriut në Maqedoni. Sipas raportit vjetor të Komitetit të Helsinkit, Maqedonia është në rrugën e shndërrimit në një vend ku nuk respektohen liritë dhe të drejtat themelore të njeriut. Kjo organizatë paralajmëron qeverinë se ajo vazhdimisht po rrezikon të drejtat e qytetarëve. Në bazë të raportit, qytetarët janë të diskriminuar në mbrojtjen e të drejtave të tyre në sferën sociale dhe ekonomike. Komiteti i Helsinkut vlerëson se fuqia e pushtetit zbatohet nga partitë politike dhe jo nga strukturat legjitime institucionale. Komiteti vlerëson se policia në Maqedoni është e papërgjegjshme dhe në shumë raste ka ushtruar dhunë dhe torturë, ndërkaq sistemi i drejtësisë është joefikase dhe e korruptuar. Në raport më tej theksohet se shumica e qytetarëve sidomos gjatë vitit të kaluar janë paraburgosur në mënyrë të paligjshme nga ana e organeve zyrtare. Po ashtu thuhet se Avokati i Popullit si institucion më i fuqishëm për drejtat e njeriut është vënë nën mbikqyrjen e partive politike. Kjo organizatë paralajmëron se Qeveria nuk tregon sinjale për përmirësimin e gjendjes së të drejtave të njeriut.